સ્મશાનભૂમિની હાલતમાં આવેલા સુધારા બાબતે મુલુંડ સ્મશાનનું સંચાલન કરતી અને ૧૯૨૪થી કાર્યરત મુલુંડ નાગરિક સભા સંસ્થાના ઉપાધ્યક્ષ પંકજ તન્નાએ મિડ-ડે LOCALને કહ્યું હતું કે ‘સ્મશાનમાં લાકડાં પૂરાં પાડનારા કૉન્ટ્રૅક્ટરે પોતાના પૈસે જ લાકડાં અંદર ગોડાઉનમાં મુકાવી દીધાં છે અને સ્મશાનમાં પડી રહેલો કચરો પણ છ ગાડીઓ જેટલો ભરાવીને સાફ કરાવી દીધો છે. સ્મશાનમાં એક ખૂણા પર શેડ પણ બાંધવામાં આવ્યો છે જેથી ડાઘુઓ ત્યાં નીચે છાંયડામાં બેસી શકે અને ચોમાસા દરમ્યાન વરસાદમાં ભીંજાવાનો ભય પણ ન રહે. આની સાથે લાઇટ-પંખા જે વ્યવસ્થિત ચાલતાં નથી એ પણ ટૂંક સમયમાં ઇલેક્ટ્રિશ્યનને બોલાવીને અમે રિપેરિંગ કરાવી લેવાના છીએ. એ સિવાય બહુ જલ્દી અમે સ્મશાનની અંદર પેવર બ્લૉક પણ બેસાડવાનો વિચાર કરી રહ્યા છે જેના પર આગામી દિવસોમાં નિર્ણય લઈ લઈશું.’